DA Den Europæiske Unions Tidende C 88/26

Meddelelse om indledning af en delvis interimsundersøgelse af antidumpingforanstaltningerne vedrørende importen af opdrættede laks med oprindelse i Norge

(2007/C 88/10)

Kommissionen har modtaget en anmodning om en delvis interimsundersøgelse i henhold til artikel 11, stk. 3, i Rådets forordning (EF) nr. 384/96 om beskyttelse mod dumpingimport fra lande, der ikke er medlemmer af Det Europæiske Fællesskab (»grundforordningen«) (1).

1. Anmodning om undersøgelse

Anmodningen er indgivet af følgende medlemsstater: Italien, Litauen, Polen, Portugal og Spanien (»den anmodende part«).

2. Varen

Den vare, der er genstand for undersøgelsen, er opdrættede laks (ikke vildlaks), også fileterede, ferske, kølede eller frosne med oprindelse i Norge (»den pågældende vare«), som i øjeblikket tariferes under KN-kode ex 0302 12 00, ex 0303 11 00, ex 0303 19 00, ex 0303 22 00, ex 0304 19 13 og ex 0304 29 13. KN-koderne er kun angivet til orientering.

3. Gældende foranstaltninger

De i øjeblikket gældende foranstaltninger er en endelig antidumpingtold indført ved Rådets forordning (EF) nr. 85/2006 (2) på import af opdrættede laks med oprindelse i Norge.

4. Begrundelse for undersøgelsen

Den anmodende part har forelagt umiddelbare beviser for, at grundlaget for foranstaltningerne med hensyn til import af opdrættede laks fra andre norske virksomheder end Nordlaks Oppdrett AS er blevet ændret, og at disse ændringer er af permanent karakter.

Den ansøgende part hævder og fremlægger umiddelbare beviser for, at en sammenligning mellem en beregnet normal værdi og eksportpriserne for de norske virksomheder, bortset fra Nordlaks Oppdrett AS, ville vise, at dumpingen er faldet til et niveau, der ligger væsentligt under niveauet for de gældende foranstaltninger. Det er derfor ikke længere nødvendigt at opretholde de gældende foranstaltninger til afhjælpning af dumpingen.

5. Procedure for fastsættelse af dumping

Kommissionen har efter høring af det rådgivende udvalg fastslået, at der foreligger tilstrækkelige beviser til at berettige indledningen af en delvis interimsundersøgelse, og den indleder hermed en undersøgelse i henhold til grundforordningens artikel 11, stk. 3, der er begrænset til dumping foretaget af alle norske virksomheder ud over Nordlaks Oppdrett AS.

Undersøgelsen vil vurdere behovet for at videreføre, fjerne eller ændre de eksisterende foranstaltninger.

(a) Stikprøver

Da et stort antal parter er involverede i denne procedure, kan Kommissionen beslutte at anvende stikprøver, jf. grundforordningens artikel 17.

Den mængdeangivelse, der kræves i punkt 5, litra a), nr. i), og punkt 5, litra a), nr. ii), bør gives på grundlag af hele fiskeækvivalenter, som altid bør anvendes i alle de fremlagte data. Herudover bør der fremlægges en liste over omregningssatser, hvis sådanne er blevet anvendt.

(i) Stikprøver af eksportører/producenter i Norge

For at Kommissionen kan afgøre, om det er nødvendigt at anvende stikprøver, og i bekræftende fald udtage en stikprøve, anmodes alle eksportører/producenter eller deres repræsentanter om at give sig til kende over for Kommissionen og meddele følgende oplysninger om deres selskab eller selskaber inden for fristen i punkt 6, litra b), nr. i), og i den form, der er angivet i punkt 7:

— navn, adresse, e-mail-adresse, telefon og faxnummer samt kontaktperson

— omsætningen i lokal valuta og mængden i kg af den pågældende vare solgt til eksport til Fællesskabet i perioden 1. januar 2006 — 31. december 2006 (undersøgelsesperioden)

— omsætningen i lokal valuta og mængden i kg af den pågældende vare solgt på hjemmemarkedet i perioden 1. januar 2006 — 31. december 2006 (undersøgelsesperioden)

— om selskabet har til hensigt at fremsætte krav om en individuel margen (3) (kun producenter kan fremsætte krav om individuelle margener)

— nøjagtig beskrivelse af selskabets aktiviteter i forbindelse med produktionen af den pågældende vare og produktionsmængden i kg af den pågældende vare samt produktionskapacitet og investeringer i produktionskapacitet (dvs. udbyttet) i perioden 1. januar 2006 — 31. december 2006 (undersøgelsesperioden)

— navnene på alle forretningsmæssigt forbundne selskaber (4), der er involveret i produktion og/eller salg (på eksport- og/eller hjemmemarkedet) af den pågældende vare samt produktionskapacitet (dvs. udbyttet), som angivet i ovennævnte mængdeangivelse

— alle andre relevante oplysninger, som kunne være nyttige for Kommissionen ved udtagningen af stikprøven.

Ved at indgive ovenstående oplysninger indvilger selskaber i at indgå i stikprøven. Hvis selskabet udvælges til at deltage i stikprøven, vil dette indebære, at det besvarer et spørgeskema og accepterer kontrol på stedet af besvarelsen. Hvis selskabet ikke indvilliger i at indgå i stikprøven, vil det blive anset for at have udvist manglende samarbejdsvilje i forbindelse med undersøgelsen. Konsekvenserne af manglende samarbejde er beskrevet i punkt 8.

Kommissionen vil desuden kontakte myndighederne i eksportlandet og alle kendte sammenslutninger af eksportører/producenter for at indhente de oplysninger, som den anser for nødvendige for at udtage stikprøven af eksportører/producenter.

ii) Stikprøve af importører

For at Kommissionen kan afgøre, om det er nødvendigt at anvende stikprøver, og i bekræftende fald udtage en stikprøve, anmodes alle importører eller deres repræsentanter om at give sig til kende over for Kommissionen og meddele følgende oplysninger om deres selskab eller selskaber inden for fristen i punkt 6, litra b), nr. i), og i den form, der er angivet i punkt 7:

— navn, adresse, e-mail-adresse, telefon- og faxnummer samt kontaktperson

— selskabets samlede omsætning i euro i perioden 1. januar 2006 — 31. december 2006 (undersøgelsesperioden)

— antal ansatte i alt

— nøjagtig beskrivelse af selskabets aktiviteter i forbindelse med den pågældende vare

— mængden i kg og værdien i euro af importen til og videresalget på EF-markedet af den pågældende vare med oprindelse i Norge i perioden 1. januar 2006 — 31. december 2006 (undersøgelsesperioden)

— navnene på alle forretningsmæssigt forbundne selskaber (5), der er involveret i produktion og/eller salg af den pågældende vare, samt nøjagtig angivelse af disse selskabers aktiviteter

— alle andre relevante oplysninger, som kunne være nyttige for Kommissionen ved udtagningen af stikprøven.

Ved at indgive ovenstående oplysninger indvilger selskabet i at indgå i stikprøven. Hvis selskabet udvælges til at indgå i stikprøven, vil dette indebære, at det besvarer et spørgeskema og accepterer kontrol på stedet af besvarelsen. Hvis selskabet ikke indvilger i at indgå i stikprøven, vil det blive anset for at have udvist manglende samarbejdsvilje i forbindelse med undersøgelsen. Konsekvenserne af manglende samarbejde er beskrevet i punkt 8.

Kommissionen vil endvidere kontakte alle kendte importørsammenslutninger for at indhente de oplysninger, som den anser for nødvendige for at udtage stikprøven af importører.

iii) Endelig udtagning af stikprøver

Alle interesserede parter, der ønsker at meddele oplysninger af relevans for udtagningen af stikprøven, skal gøre dette inden for fristen i punkt 6, litra b), nr. ii).

Kommissionen vil foretage den endelige udtagning af stikprøverne, når den har hørt de berørte parter, der har erklæret sig villige til at indgå i stikprøven.

Selskaber, som indgår i stikprøven, skal besvare et spørgeskema inden for fristen i punkt 6, litra b), nr. iii), og skal samarbejde i forbindelse med undersøgelsen.

Hvis der ikke udvises tilstrækkelig samarbejdsvilje, kan Kommissionen træffe afgørelse på grundlag af de foreliggende faktiske oplysninger, jf. grundforordningens artikel 17, stk. 4, og artikel 18. Undersøgelsesresultater, der baseres på de foreliggende faktiske oplysninger, kan som anført i punkt 8 være mindre gunstige for den pågældende part.

b) Spørgeskemaer

For at indhente de oplysninger, som Kommissionen anser for nødvendige til sin undersøgelse, sender den spørgeskemaer til de eksportører/producenter i Norge, der indgår i stikprøven, til alle eksportør-/producentsammenslutninger, til de importører, der indgår i stikprøven, til alle importørsammenslutninger, som har samarbejdet i forbindelse med den undersøgelse, der førte til de gældende foranstaltninger, og til myndighederne i det pågældende eksportland.

Eksportører/producenter i Norge, som fremsætter krav om en individuel margen med henblik på anvendelse af grundforordningens artikel 17, stk. 3, og artikel 9, stk. 6, skal indgive et udfyldt spørgeskema inden for den frist, der er fastsat i punkt 6, litra a), nr. ii), i denne meddelelse. De skal derfor anmode om et spørgeskema inden for fristen i punkt 6, litra a), nr. i). De pågældende bør imidlertid være opmærksom på, at Kommissionen, selv i tilfælde hvor der anvendes stikprøver af eksportører/producenter, kan beslutte ikke at beregne individuelle margener for dem, hvis antallet af eksportører eller producenter er så stort, at individuelle undersøgelser vil være urimeligt byrdefulde og hindre, at undersøgelsen afsluttes rettidigt.

c) Indhentning af oplysninger og afholdelse af høringer

Alle interesserede parter opfordres til at tilkendegive deres synspunkter, supplere deres besvarelser af spørgeskemaerne med andre oplysninger og fremlægge dokumentation. Oplysninger og dokumentation skal være Kommissionen i hænde inden for den frist, der er fastsat i punkt 6, litra a), nr. ii).

Kommissionen kan endvidere høre interesserede parter, hvis de anmoder herom og kan godtgøre, at der er særlige grunde til, at de bør høres. Anmodningen skal fremsættes inden for den frist, der er fastsat i punkt 6, litra a), nr. iii).

6. Frister

a) Generelle frister

i) For anmodning om spørgeskemaer

Alle interesserede parter bør anmode om spørgeskemaer så hurtigt som muligt og senest 15 dage efter offentliggørelsen af denne meddelelse i Den Europæiske Unions Tidende.

ii) For parter, der ønsker at give sig til kende og indsende besvarelser af spørgeskemaet og andre oplysninger

Medmindre andet er angivet, skal alle interesserede parter give sig til kende over for Kommissionen, fremsætte deres synspunkter og indsende besvarelser af spørgeskemaet eller andre oplysninger senest 40 dage fra datoen for offentliggørelsen af denne meddelelse i Den Europæiske Unions Tidende, hvis der skal tages hensyn til deres bemærkninger i forbindelse med undersøgelsen. Opmærksomheden henledes på, at de fleste proceduremæssige rettigheder, der er fastsat i grundforordningen, afhænger af, at den berørte part giver sig til kende inden for ovennævnte frist.

De selskaber, der er udvalgt til at indgå i stikprøven, skal indsende besvarelserne af spørgeskemaet inden for den frist, der er fastsat i punkt 6, litra b), nr. iii).

iii) Høringer

Alle interesserede parter kan desuden anmode om at blive hørt af Kommissionen inden for samme frist på 40 dage.

b) Særlig frist med hensyn til stikprøver

i) De oplysninger, der er nævnt i punkt 5, litra a), nr. i) og punkt 5, litra a), nr. ii), bør være Kommissionen i hænde senest 15 dage efter offentliggørelsen af denne meddelelse i Den Europæiske Unions Tidende, da Kommissionen agter at høre de berørte parter, der er rede til at indgå i stikprøven, om den endelige udvælgelse senest 21 dage efter offentliggørelsen af denne meddelelse i Den Europæiske Unions Tidende.

ii) Alle andre oplysninger, der er relevante for udvælgelsen af stikprøven, jf. punkt 5, litra a), nr. iii), skal være Kommissionen i hænde senest 21 dage efter offentliggørelsen af denne meddelelse i Den Europæiske Unions Tidende.

iii) Besvarelser af spørgeskemaerne fra parter, der indgår i stikprøven, skal være Kommissionen i hænde senest 37 dage efter datoen for meddelelsen om, at de indgår i stikprøven.

7. Skriftlige bemærkninger, besvarelser af spørgeskemaer og korrespondance

Alle bemærkninger og anmodninger fra interesserede parter skal indgives skriftligt (ikke i elektronisk form, medmindre andet er angivet) med angivelse af den pågældendes navn, adresse, e-mail-adresse, telefon- og faxnummer. Alt skriftligt materiale, herunder de oplysninger, der anmodes om i denne meddelelse, besvarelser af spørgeskemaer og korrespondance, som de interesserede parter fremsender fortroligt, skal være forsynet med påtegningen »Limited« (6) og skal, jf. grundforordningens artikel 19, stk. 2, være ledsaget af et ikke-fortroligt sammendrag med påtegningen »FOR INSPECTION BY INTERESTED PARTIES«.

Kommissionens adresse:

Europa-Kommissionen Generaldirektoratet for Handel Direktorat H Kontor: J-79 — 5/16 B-1049 Bruxelles Fax (32-2) 295 65 05

8. Manglende samarbejde

Hvis en af de interesserede parter nægter at give adgang til de nødvendige oplysninger eller undlader at meddele dem inden for de fastsatte frister eller på anden måde lægger væsentlige hindringer i vejen for undersøgelsen, kan der træffes afgørelser, positive eller negative, på grundlag af de foreliggende faktiske oplysninger, jf. grundforordningens artikel 18.

Hvis det konstateres, at en interesseret part har afgivet urigtige eller vildledende oplysninger, vil der blive set bort fra disse oplysninger, og der kan gøres brug af de foreliggende faktiske oplysninger, jf. grundforordningens artikel 18. Hvis en interesseret part udviser manglende eller begrænset samarbejdsvilje, og undersøgelsesresultaterne derfor må baseres på de foreliggende faktiske oplysninger, kan resultatet blive mindre gunstigt for den pågældende, end hvis der var udvist samarbejdsvilje.

9. Tidsplan for undersøgelsen

Opmærksomheden henledes på, at indledning af en interrimsundersøgelse som denne kun indebærer, at Kommissionen vil undersøge, om foranstaltningerne på det nuværende niveau er passende. Indledningen af denne undersøgelse foregriber derfor ikke på nogen måde resultatet af undersøgelsen. De eksisterende foranstaltninger vil forblive i kraft, mens undersøgelsen løber. Undersøgelsen vil i henhold til grundforordningens artikel 11, stk. 5, blive afsluttet senest 15 måneder efter datoen for offentliggørelsen af denne meddelelse i Den Europæiske Unions Tidende.

(1) EFT L 56 af 6.3.1996, s. 1. Senest ændret ved Rådets forordning (EF) nr. 2117/2005 (EFT L 340 af 23.12.2005, s. 17).

(2) EUT L 15 af 20.1.2006, s. 1.

(3) Der kan i henhold til grundforordningens artikel 17, stk. 3, anmodes om individuelle dumpingmargener for selskaber, som ikke indgår i stikprøven.

(4) Udtrykket forretningsmæssigt forbundne selskaber er defineret i artikel 143 i Kommissionens forordning (EØF) nr. 2454/93 af 2. juli 1993 om visse gennemførelsesbestemmelser til Rådets forordning (EØF) nr. 2913/92 om indførelse af en EF-toldkodeks (EFT L 253 af 11.10.1993, s. 1).

(5) Udtrykket forretningsmæssigt forbundne selskaber er defineret i artikel 143 i Kommissionens forordning (EØF) nr. 2454/93 om visse gennemførelsesbestemmelser til Rådets forordning (EØF) nr. 2913/92 om indførelse af en EF-toldkodeks (EFT L 253 af 11.10.1993, s. 1).

(6) Dette betyder, at dokumentet kun er til tjenestebrug. Det er beskyttet i henhold til artikel 4 i Europa-Parlamentets og Rådets forordning (EF) nr. 1049/2001 af 30. maj 2001 om aktindsigt i Europa-Parlamentets, Rådets og Kommissionens dokumenter (EFT L 145 af 31.5.2001, s. 43). Det er et fortroligt dokument i henhold til grundforordningens artikel 19 og artikel 6 i WTO-aftalen om gennemførelse af artikel VI i GATT 1994 (antidumpingaftalen).